মেদিনীপুর কলেজের মাঠে কৃষক কল্যাণ সমাবেশ করেছিলেন প্রধানমন্ত্রী নরেন্দ্র মোদী। সেই সভায় যেমন দুর্ঘটনা ঘটেছিল, তেমনই মোদী তৃণমূলের দিকে নানা অভিযোগের আঙুলও তুলেছিলেন।
সব মিলিয়ে তৃণমূল এখানেই পালটা সভা করার সিদ্ধান্ত নেয়। সেখান থেকেই প্রধানমন্ত্রীর অভিযোগের জবাব দিলেন যুব তৃণমূল কংগ্রেসের সভাপতি অভিষেক বন্দ্যোপাধ্যায়। 
দেখে নিন তিনি কী কী বললেন: 
 সিন্ডিকেট—
• তিনি (প্রধানমন্ত্রী) বলেছেন, তৃণমূল কংগ্রেস সিন্ডিকেট তৈরি করেছে। আমি বলি, হ্যাঁ সিন্ডিকেট করেছি। তৃণমূল কংগ্রেস মানুষের সিন্ডিকেট তৈরি করেছে। ৩৪ বছরের বাম শাসনকে ভেঙে গুঁড়িয়ে দিয়ে মানুষকে এক ছাতার তলায় নিয়ে এসে লড়াই করার সাহস জুগিয়ে বাম শাসনকে উৎখাত করেছে।
• জঙ্গলমহলে মাওবাদীদের দাপাদাপি ছিল। সেই জঙ্গলমহলে সন্ত্রাস মিটিয়ে দিয়ে শান্তি প্রতিষ্ঠা করার সিন্ডিকেট করেছে। তৃণমূল কংগ্রেস দার্জিলিঙে বিমল গুরুঙ্গ, রোশন গিরি ও হরকাবাহাদুর ছেত্রীদের অশুভ আঁতাতকে গুড়িয়ে দিয়ে পর্যটন ও শান্তি প্রতিষ্ঠা করার সিন্ডিকেট করেছে। আগামী দিনে ‘বিজেপি ভারত ছাড়ো’ সিন্ডিকেট করছি।
• ওরা বলেছে, ২২টি আসন জিতবে। আমাদের নিশ্চিত করতে হবে, আমরা যেন ৪২-এ ৪২ আসন জিততে পারি আর ওরা যেন ২২টি বুথেও জিততে না পারে। 
দুর্গাপুজো ও হিন্দুত্ব—
• প্রধানমন্ত্রী বলে গিয়েছেন, দুর্গাপুজো বন্ধ করতে চায় তৃণমূল সরকার। তিনি জানেন না, দুর্গাপুজোকে কার্নিভালের রূপ দিয়ে রেড রোডে বিসর্জন যাত্রাকে শোভাযাত্রা করেছেন মমতা বন্দ্যোপাধ্যায়। 
• আমি জিজ্ঞাসা করতে চাই, ভারতের প্রধানমন্ত্রী হিন্দুদের জন্য কোন কাজ করেছেন? বিজেপি হিন্দু ধর্মের জন্য গত চার বছরে কিছু করেনি। একটা প্রকল্প শুরু করেছে। গঙ্গা পরিষ্কার কর। তার নাম কী? ‘নমামি গঙ্গে’। ৩ হাজার কোটি বাজেট। সেই টাকায় গঙ্গা তো দূরের কথা, একটা পুকুরও সাফ করতে পারেনি। হিন্দু ধর্ম নিয়ে এরা রাজনীতিও করে, দুর্নীতিও করে। 

এই বিষয়ে অন্যান্য খবর

বাংলায় এসেই মমতাকে ধন্যবাদ মোদীর! সৌজন্যের আড়ালেই আক্রমণ
৪২টি আসন ও ‘জাদু কি ঝাপ্পি’! নরেন্দ্র মোদীর এত খুশি হওয়ার কারণ কী


• আমরা সিপিএম-এর মতো নাস্তিকও নই, আর বিজেপির মতো ধর্ম বিক্রি করে আমাদের রাজনীতিও করতে হয় না। 
• মমতা বন্দ্যোপাধ্যায় ইমাম ভাতা, মোয়াজ্জেম ভাতা, ফুরফুরা শরিফের উন্নয়ন যেমন করেছেন, তেমন মমতা বন্দ্যোপাধ্যায় হিন্দু ধর্মের জন্য যা করেছেন, তা ভারতবর্ষের অন্য কোনও মুখ্যমন্ত্রী করতে পারেননি। 
• গঙ্গাসাগরের আমুল পরিবর্তন, দক্ষিণেশ্বরের স্কাইওয়াক, তারকেশ্বর মন্দিরের উন্নয়ন করেছে মমতা বন্দ্যোপাধ্যায়ের সরকার। 
রাজ্যের বাইরে থেকে লোক—
• গত ১৬ জুলাই প্রধানমন্ত্রী সভা করেছিলেন এই মাঠে। আমরা প্রধানমন্ত্রীর পদকে সম্মান জানাই। কিন্তু প্রধানমন্ত্রী-সুলভ বক্তব্য তিনি রাখেননি। সভার নাম ছিল কৃষি কল্যাণ সমাবেশ। অনুবীক্ষণ যন্ত্র দিয়েও এই মাঠে একটিও কৃষককে দেখা যায়নি। 
• ৪টি রাজ্য ও ১০টি জেলা থেকে লোক নিয়ে এসেছে। ওড়িশা, বিহার, ঝাড়খণ্ড ও উত্তরপ্রদেশ থেকে লোক এনেছে। হাজার হাজার গাড়ি এসেছে। আমার কাছে নম্বরও রয়েছে। আর বলে কি না, আমাদের বাইরে থেকে লোক আনতে হয় না। এখানে ক্যামেরা রয়েছে। আমি অন রেকর্ড বলে যাচ্ছি। যদি বাপের বেটা হও, কে সত্যি কথা বলছে, কে মিথ্যে কথা বলছে প্রমাণ করে দেখাও। 
• তাদের মতো পয়সা আমাদের নেই। দেশ বিক্রি করে কোটি কোটি টাকা খরচ করে যারা একটা প্যান্ডেল বাঁধতে পারে না, তারা আবার বাংলা দখল করার হুংকার দিচ্ছে।
কৃষক কল্যাণ সভা—
• অগাস্ট মাস বাকি রয়েছে, এই মঞ্চ থেকে বলছি— আপনাদের সর্বভারতীয় সভাপতি ও আপনাদের প্রধানমন্ত্রীকে অনুরোধ করব, যদি ক্ষমতা থাকে, রাজনৈতিক ভাবে লড়াই করার দম থাকে বর্ষাকালে বাংলার যে কোনও প্রান্তে ছাউনি না করে এত বড় মাঠে সভা করে দেখাও। কত ধানে কত চাল আমরাও বুঝে নেব। 
• মহারাষ্ট্রের বুকে, মধ্যপ্রদেশের বুকে কৃষক কল্যাণ সভা করে দেখাক।